Papersnake/gushiwen huggingface dataset:
挽李太孺人
胡寅（宋代）

桂水无情日夜东，空馀丹旐溯西风。一经不负门闾望，五鼎端宜馈祀丰。

茂渥出纶观有炜，芳徽勒石播何穷。遥知祖送诗千首，挽铎声悲大队中。
初秋普明寺竹林小饮饯梅圣俞分韵得亭皋木叶
欧阳修（宋代）

劝客芙蓉杯，欲搴芙蓉叶。
垂杨碍行舟，演漾回轻楫。
怀清溪任夫人
李美（宋代）

杨柳澹春阴，池塘过疏雨。所思人不来，怅怅徒延伫。

洞庭看落花，花落已如许。好鸟自嘤鸣，不解离情苦。
早行
杜甫（唐代）

歌哭俱在晓，行迈有期程。孤舟似昨日，闻见同一声。

飞鸟数求食，潜鱼亦独惊。前王作网罟，设法害生成。

碧藻非不茂，高帆终日征。干戈未揖让，崩迫开其情。
笺年老逢春八首·年老才会惜芳菲
邵雍（宋代）

笺云：一岁正荣处，三春特盛时。
是花堪爱惜，况见好花枝。
以苍陵谷引水记呈毅父惠诗次韵
晁补之（宋代）

与君暮从栖岩东，有泉锵然发深谷。
人言祥符行幸城无水，跨野疏泉此山足。
后来修废吴与李，谁其记者江休复。
我欲重铭章圣功，借君巨笔錾寒玉。
以采菊东篱下悠然见南山为韵赋十首 其七
方回（元代）

士衡怒鬼子，仲氏不谓然。云间对日下，此语亦浅旃。

丈夫贵有立，声名动万年。青蝇能肆污，白璧讵改妍。

君但满酌我，一笑吞青天。
明日复游石头城清凉寺再用前韵
叶梦得（宋代）

大江汹西来，故国今几年。我衰倦登临，坐愧双行缠。

忽惊山阴集，邂逅来群贤。俛仰吊前古，高谈注渊泉。

千岩过宿雨，馀润滋麦天。颓檐翳崖壁，过午不得旋。

像佛再经始，此邦心亦虔。稍欣台殿新，废沼依沦涟。

坐怀马化龙，仅作螂捕蝉。相倾走掣电，讵暇安枕眠。

六飞暂东巡，恨尔不少延。单于久凋残，屈已今我先。

衰惫乘一障，无功记凌烟。乞身自兹始，此计君傥然。
金缕曲 其一 题次珊前辈日照楼饯别图，用臞盦前辈均
冯煦（清代）

北望浮云叠。记楼阴、斜阳欲暝，脂车将发。衿上酒痕犹未浣，已远汉家宫阙。

忍重话、软红烟月。苍狗白衣经几变，更倚天、长剑商歌阕。

浑不为，伤春别。

江南丛树栖岩列。算年时、杜陵奔走，渐空皮骨。谏草如风传宙合，世事争禁千蝎。

问朝士、贞元几绝。霜隼摩秋凋劲翮，况相逢、双鬓都成雪。

铁如意，击将裂。
重蒙三十六丈大夫德充中大赋九日诗期字韵诗
晁说之（宋代）

平阳楼上重阳日，周览悲欢孰与期。
盛德不应无隐者，大豪宁复有屠儿。
未舒鸑鷟青天翼，难识珊瑚碧海枝。
莫拟吹花多继笔，羸兵易衄橐仍垂。
十二日次韵昌甫 其二
韩淲（宋代）

纷纷寺观占溪南，不是瞿昙即老聃。何有閒人更周孔，况兼巷语斗街谈。
御街行·一身萍梗随邮转
洛阳女（宋代）

一身萍梗随邮转。恨归路、如天远。近来魂梦也疏人，不似旧时常见。剩衾馀枕，冷清清地，空恁闲一半。
范蠡载西施之五湖图
徐渭（明代）

五湖一舸载谁摇，尽道西施伴蠡逃。老案一翻千古后，成都太史是皋陶。
寻天台山
孟浩然（唐代）

吾友太乙子，餐霞卧赤城。欲寻华顶去，不惮恶溪名。

歇马凭云宿，扬帆截海行。高高翠微里，遥见石梁横。
和张荆州九龄晨出郡舍林下
崔颂（唐代）

优闲表政清，林薄赏秋成。江上悬晓月，往来亏复盈。

天云抗真意，郡阁晦高名。坐啸应无欲，宁辜济物情。
游仙六首 其六
严羽（宋代）

瀑布好明月，上有石梁横。矫首望东海，正见蟾蜍生。

扬辉天汉閒，下照篷丘城。桂实几凋落，姮娥空闻名。

咄哉玉斧子，不如白兔精。灵药不服食，执柯独何成。

迢迢彩云外，谁吹白玉笙。竦身一长听，了若出寰瀛。
赋得清如玉壶冰
王维（唐代）

玉壶何用好，偏许素冰居。
未共销丹日，还同照绮疏。
抱明中不隐，含净外疑虚。
气似庭霜积，光言砌月馀。
晓凌飞鹊镜，宵映聚萤书。
若向夫君比，清心尚不如。
和任师见寄之韵
辛弃疾（宋代）

老来功业已蹉跎，买得生涯复不多。
十顷芰荷三径菊，醉乡容我住无何。
登黄榆马陵诸山是太行绝顶处 其二
李攀龙（明代）

西岭秋高大陆前，马陵寒影踏遥天。群峰不断浮云色，绝嶂长留落日悬。

地险关门衔急峡，山奇削壁挂飞泉。何人更遇青泥饭，有客空歌白石篇。
蝶恋花·惜春
张震（宋代）

梅子初青春已暮。芳草连云，绿遍西池路。小院绣垂帘半举。衔泥紫燕双飞去。
人在赤阑桥畔住。不解伤春，还解相思否。清梦欲寻犹间阻。沙窗一夜萧萧雨。
怀寄彭城朋好十首之三刘四
贺铸（宋代）

子仲安贫者，毗陵久罢归。
秋风一相忆，赖有燕西飞。
燕居十六首 其七
彭龟年（宋代）

事事皆由命，穷通各有时。穷通吾顺处，虽命亦何为。
五月二十九日对雨怀旧
周紫芝（宋代）

危坐东窗日自长，幽人不出雨何妨。未论饱饭三秋乐，且说高眠一枕凉。

晴后却疑犹点滴，夜深应是更淋浪。此声有味知谁解，安得君来与对床。
仙坛寺西林
林景熙（宋代）

古坛仙鹤杳，野鹿自成群。
松气浮清晓，经声出白云。
石穿僧屋过，水到寺门分。
人世无穷事，山中了不闻。
挽余伯玉药局诗
韩淲（宋代）

抵掌从容慨且悲，晚年风度喜论诗。贤关鼓箧文尤擅，德里垂车志岂违。

筑室高门如昨日，开筵投辖已前时。寿登八秩流芳裔，松柏佳城画翣吹。
宿上望上桂楼
曾丰（宋代）

重屋峥嵘据道周，浪行良劝小淹留。
星无匿彩天澄夜，云不遗瑕月粲秋。
金气方张犹重杀，物华已结未多收。
老来姑置行藏事，它日其怀独倚楼。
训蒙绝句 出门如见大宾
朱熹（宋代）

竦然敬立体斯存，容貌常如见大宾。此是圣门持守法，必须心在可为仁。
清夜
秦观（宋代）

子夜天无云，稀星耿顽碧。
茫茫行役者，对此焉不息。
胡为蜗角端，相与竞寻尺。
劝君归去来，飞空鸟无迹。
季共闻余赋五诗犹未之见以三诗见索因次其韵 其二
周紫芝（宋代）

梦对清樽看玉山，荔枝空嚼水中寒。心知不与公同味，始信人生一笑难。
寿陈监丞
叶寘（宋代）

岷峨之秀如云起，前有三苏后三李。
三苏专以节行闻，三李相承最工史。
两家百年成美谈，盛事胡不云东南。
春风楼前拥三山，秀出君家父子三。
玉佩琼琚词大放，宏博取科迹相望。
縯纶妙体王者言，下笔仍裁舍人样。
君於兄弟尤白眉，天质宽厚心平夷。
如舟万斛方整棹，驾扬稳听天风吹。
道山蓬莱陈几席，自当席草宫门北。
玉堂深处觉天低，金锁开时分夜直。
人生穷达惟两途，富贵外物如锱铢。
生朝相祝何所如，导引愿与栾城俱，
名节要当参和苏。凛然天然相终始，
何独扁舟载五湖。
临江仙（杨子有德辅母夫人生日）
魏了翁（宋代）

尚忆去年称寿日，彩衣犹带天香。今年还见雁成行。两头娘子香，笑领伯仁觞。

知是几年培植底，如今满院芬芳。只凭方寸答苍苍。春风来不断，点缀艳阳妆。
题孟浩然踏雪寻梅
于谦（明代）

满头风雪路欹斜，杖屦行寻卖酒家。
万里溪山同一色，不知何处是梅花。
重游松溪偶题八句示升卿
吕南公（宋代）

七年前已到松溪，不虑重经有此时。寒苦惯为穷进士，清高长羡病禅师。

云山契分输今日，香火因缘叹夙期。庭柏森森秋实在，向来尘想误多疑。
示小师行脚
释怀深（宋代）

古人只蓄两枚针，夏葛冬裘逐旋寻。汝辈盛年脚力健，好携复子历丛林。
伯恭侄家书所见
丘葵（宋代）

百舌在墙廉，其子在墙阴。
他年汝哺儿，方识父母心。
鹧鸪天（怨别）
严仁（宋代）

一径萧条落叶深。离肠凄断月明砧。征鸿送恨连云起，促织惊秋傍砌吟。

风悄悄，夜沈沈。鸳机坐冷晓霜侵。挑成锦字心相向，未必君心似妾心。
枯菊
陆游（宋代）

积雪严霜转眼空，春回无处不春风。
欲知造物无穷妙，但看萱根与菊丛。
别李季友
王季友（唐代）

栖鸟不恋枝，喈喈在同声。行子驰出户，依依主人情。
昔时霜台镜，丑妇羞尔形。闭匣二十年，皎洁常独明。
今日照离别，前途白发生。
重阳后同邹天锡登滕王阁
释德洪（宋代）

闲中过却重阳节，江城风雨吹黄叶。与君来游亦偶然，聚立西黄读丰碣。

凭栏眼界得天多，雨脚明边飞鸟灭。西山向人亦倾倒，犯云争来献层叠。

未归负负无可言，相视心知惭在颊。会当却立云生处，纵望晴江生雉堞。

尚喜清游不属人，故作此诗相暖热。
壬戌诞日四首并得三字 其二
林熙春（明代）

合门望外圣恩覃，山海高深未可探。荏苒稀龄欣踰一，桑蓬此日愧生三。

人趋人诺随人醉，我钝我迟自我憨。长望圣明长惕厉，边臣韬却上方镡。
寄扶晨于鼎文冶兄弟 其二
屈大均（明代）

爱尔贤兄弟，真同大小山。松高争岳出，花好与人閒。

岁事先秋尽，天心及早还。才多无不可，啸咏且相攀。
排闷
陆游（宋代）

西塞山前吹笛声，曲终已过雒阳城。
君能洗尽世间念，何处楼台无月明！
渡湘水
张嵲（宋代）

悠悠寒日傍城闉，风蹙微波作细鳞。
莫怪此江清见底，屈平曾向此投身。
好事近（翠圆枝）
韩淲（宋代）

一涧水南山，腊尽春生梅雪。行过小桥深处，带疏钟横月。

征衫闲着指东吴，休怕与人别。吟到翠圆枝上，是归来时节。
雨二首 其一
孙觌（宋代）

风卷三江立，雷穿九地鸣。捎林百鸟散，破柱一龙惊。

满树春声合，连甍晓溜倾。坐看流恶尽，邑里一时清。
次韵时叙
范成大（宋代）

新春残春一梦间，梦中兀兀长闭关。
今朝出门春已去，但见新笋齐屋山。
作诗惜春聊复尔，春亦何能与人事？
闲心如絮久沾泥，但爱日长添午睡。
玉清宫与赵达夫鲜于枢联句二首
白珽（元代）

湖光漠漠水禽飞，堤柳斜斜带夕晖。

二月江南好天气，初阳台上惬春衣。巾子峰头舣钓船，初阳台上坐鸣弦。

出云高树明残日，过雨苍苔泣细泉。绝俗谁能继高躅，凌云我欲学飞仙。

还家正恐乡人间，化鹤归来知几年。
春日（一作齐梁体）
温庭筠（唐代）

柳岸杏花稀，梅梁乳燕飞。美人鸾镜笑，嘶马雁门归。

楚宫云影薄，台城心赏违。从来千里恨，边色满戎衣。
自大宁泛舟还泾川
李弥逊（宋代）

岸梢浓染一溪青，山影归舟落叶轻。欲学渔郎飏纶手，雨蓑月笛了平生。
得请还山元规远迓遂成山颂
张继先（宋代）

喜见石浑沦，忘言意独真。
还寻石桥约，一洗客京尘。
香篆丹炉静，诗篇彩笔新。
高霞不狐映，携手洞门春。
送使君给事常东轩先生
蒲寿宬（宋代）

锋车洛阳道，秋日旌旗光。
松阴父老语，何计攀夕郎。
南泉昔乐父，画戟深凝香。
今为雕瘵区，盐米忧仓皇。
一食不遑暇，众哺安能忘。
时哉异直倪，心乎爱龚黄。
报政未期年，丹诏飞十行。
正阳初继离，化瑟方再张。
岂无兰蕙丛，所思在孤芳。
履声到星辰，泰阶列寒芒。
睠怀赤子情，启齿玉帝旁。
唐相有遗烈，至今留甘棠。
秋日有怀仲文季直二弟
喻良能（宋代）

微云初月澹层城，络纬声连促织清。
北雁不来千里信，西风还起故园情。
金粟影
顾瑛（元代）

琼楼玉宇千娉婷，中有臞仙淡眉宇。
问我西湖旧风月，何似东华软尘土。
台湾八景
王璋（元代）

百谷东南汇，春潮涨九环。急来天外水，突起眼前山。

吾道虚舟里，人情骇浪间。始知浮海者，徒苦不如閒。
读李长吉集
周密（宋代）

朝剪湘中一尺天，暮剪吴松半江水。陇西风月属王孙，锦囊探取元无底。

酒酣呕出明月珠，奚惊驴蹶心自如。骚哀玄涩无足语，天上不读人间书。

新宫铭古玄卿老，定知识字神仙少。窗外谁呼祁孔宾，短梦初回玉楼晓。
仓部弟生日五绝
刘克庄（宋代）

郎宿临初度，村翁喜欲颠。
要知侬甲子，老弟已稀年。
花石长枕歌荅章居士赠
皎然（唐代）

楚山有石郢人琢，琢成长枕知是玉。全疑冰片坐恐销，间发花丛惊不足。

赠予比之金琅玕，琼花烂熳浮席端。吾师道吾不执宝，今日感君因执看。

试叩铿然应清律，纤尘不留蝇敢拂。万物皆因造化资，如何独负清贞质。

南山有云鹄在空，长松为我生凉风。高友朗咏乐其中，行住四仪皆道意。

不学小乘一曲士，唯将此物安座隅，取次闲眠有禅味。
和陶诗六首 和贫士
王阮（宋代）

吾闻戴安道，不对王侯琴。当时岂不能，低眉求赏音。

一曲朝得闻，千金夕来寻。舍之不肯顾，轻重得所斟。

小人一时快，君子百世钦。贫士繄此辨，士乎当正心。
越溪春·壬辰岁三月十三寒食日用欧公起句
黄之隽（清代）

三月十三寒食日，天是看暖天。暖风叶叶衫罗软，被游丝、引到暖边。

晴绿皆香，落红如雨，迷住春船。

饧箫何处吹圆。小语隔林传。几重暖影柳影里，傍轻阴、细袅茶烟。

金粉一双蝴蝶，人前舞过溪前。
过洛阳故城
郑岳（明代）

伊阙山高伊水清，洛阳形胜旧曾名。累朝遗迹今俱尽，断堑荒郊只废城。
平沙落雁
赵蕃（宋代）

丛丛水边芦，雁雁滩头泊。
我不解丹青，小诗亦可貌。
泊杨子桥
徐贲（元代）

秋风杨子桥头路，秋水官船泊未开。此处定知乡里近，江南山色望中来。
寿陆宅之先生
董纪（明代）

海屋添筹日，天河役鹊时。偷桃嗔曼倩，授枣谢安期。

醉里生涯好，閒中岁月迟。若邀汤饼客，须遣广成知。
三山次郑德予韵 其二
朱槔（宋代）

何日归舟片叶轻，白鸥相伴橹微鸣。只应潮打蓬窗处，已作离骚一半清。
深春挈家下湖庄
曹彦约（宋代）

去郭不三里，将家逾十年。
转添身散诞，况乃足蹁跹。
九叠春宜老，群芳晚更妍。
得闲无一事，倚杖看鞦韆。
次韵公实雷雨
洪炎（宋代）

惊雷势欲拔三山，急雨声如倒百川。
但作奇寒侵客梦，若为一震静胡烟。
田园荆棘漫流水，河洛腥膻今几年。
拟叩九关笺帝所，人非大手笔非椽。
题和阗玉镂东坡夜游图
弘历（清代）

不眠闲访友，月色正苍凉。底用秉宵烛，耐堪步野塘。

承天寺将到，积水地何方。设谓同心孰，依稀似姓张。
和吕子梅题陈倅窗前新栽竹二首
王之道（宋代）

封殖要当同种玉，翱翔端复见停鸾。
此君不是尘中物，岂减樊川十万竿。
游东湖黄处士园林
刘威（唐代）

偶向东湖更向东，数声鸡犬翠微中。遥知杨柳是门处，

似隔芙蓉无路通。樵客出来山带雨，渔舟过去水生风。

物情多与闲相称，所恨求安计不同。
与云静野钟冲宇同携用扇韵
张子翼（明代）

山中何意亦冠裳，携手临歧觉话长。马渡晴桥冲野色，兔分仙桂摘秋香。

云翻石峒经瑶草，珠探骊龙得夜光。二妙相逢缘不浅，石渠今有汉文章。
圃中问讯梅友老榦疏花有足喜者
郑清之（宋代）

洗出金滩锁骨沙，种成老树竞槎牙。
冰霜历尽肌生玉，窗牖寒深影到纱。
旧岁枝头新岁景，十分好处一分花。
谁言冷圃惟秋菊，春意撩人乃尔耶。
题林周民山矾图
许伯旅（明代）

山矾入画古所少，我昔见之倪赞家。
问君何处得此本，水屋十月来春花。
东风著树香满雪，长须滴露金粟结。
一枝独立霜霰余，已觉江梅是同列。
惜哉此物知者稀，深林大谷多所遗。
牧竖樵童尔何苦，剪伐每同荆棘归。
林君本是鳌头客，高卧云间人莫识。
酒酣挥袖卷新图，一笑西山眼中碧。
秋夜二首 其一
黄渊耀（明代）

疏影入空床，此时秋气凉。白云松际雪，明月石边霜。

芦荻暗潮满，梧桐晚色黄。远声听欲近，柔橹过寒塘。
比部文承制移竹赠初秀才尧民有诗因次其韵 其一
李之仪（宋代）

古人偏爱竹，种不虚一席。相将共忘年，敢惮培且植。

君家占何共，容易来秀色。薙草出明轩，翛然耸修碧。

剪梢畏风摧，留叶期凤食。从兹两茧足，闭户忘所适。
赋得送贾岛谪长江
李洞（唐代）

敲驴吟雪月，谪出国西门。行傍长江影，愁深汨水魂。

筇携过竹寺，琴典在花村。饥拾山松子，谁知贾傅孙。
再次韵兼简李道夫 其三
韩驹（宋代）

犹记一麾出，敢论三顾频。馀生过飞鸟，幻事捏空巾。

学道无疑怖，忧时有主臣。买舟苕霅去，我亦号玄真。
游句容同林景和县尹子尚规登僧伽塔赋
张以宁（明代）

嵯峨崇明塔，拔地一千丈。
我攀青云梯，倏到飞鸟上。
微风韵金铎，初日丽银榜。
维时十月交，叶脱天宇旷。
群山东南奔，平川叠波浪。
云间三茅峰，圜立俨相向。
碧瓦浮鳞鳞，兹邑亦云壮。
鸡鸣四关开，攘攘异得丧。
塔中宴坐仙，怜汝在尘坱。
古时登临人，今者亦何往。
俯观世蜉蝣，仰叹彼龙象。
乃知昆仑巅，可以小穹壤。
同游皆隽英，超遥寄心赏。
霜飙天际来，毛发飒森爽。
太白去千年，吾何独惆怅。
李叔飞以仆迁官远贶长笺而仆在江亭无以报谢因寄小诗
王洋（宋代）

知君才气本无双，拭目曾看古战场。华萼风流今不坠，文章光战自应长。

诗从古锦传家法，身□花塼是故乡。它日万钱供日费，更期粟贱致时康。
高旻寺
弘历（清代）

兰若清莲宇，浮图碧落天。名湾真不愧，埋雁亦堪传。

未纵晴明望，谁忘言象诠。金山不速客，暂尔隐江烟。
书雪巢林景思诗卷
释居简（宋代）

诗人巢雪如住山，巢中所得强得官。官微不足了饘粥，尽日幽得遣儿读。

舂容大篇辄千字，鍊字贵活不贵死。乡来杜陵有布衣，晚到夔州也如此。

乃今遗藁安在哉，古花囊锦宗文开。开缄宛见谏议面，只字重哦复三咽。

三咽然后耳有闻目有见，见人捧心颦两眉。不学施家女，只学唐人诗。

为言诸子将安之，巢空雪明康鼎来。
富溪八景富 其七 赠某将军
李昌祺（明代）

少日随飞龙，风云际良会。方今脩文治，父子功勋遂。

惟说先君骁且雄，雁翎长刀角胎弓。单车直驱沙漠外，片帆径渡沧溟东。

东征西讨无不预，肯令敌骑留遗踪。马鞍压雪耀金甲，羽箭流星贯敌胸。

小河鏖战河流赤，将军身命那敢惜。一死博得千年名，象贤有儿承父职。

皇家褒忠恩礼殊，貔貅坐拥专城居。将门出将传奕叶，此语由来诚匪虚。

重圭叠组争照耀，韬钤更冀曾玄绍。闲暇投壶复雅歌，高情祭老堪同调。

莫匣三尺剑，还磨丈二矛。将军壮气死不休，吾知燕颔当封侯。

他时倘建凌烟阁，画像期公登上头。
虎丘六绝句 其一 点头石
范成大（宋代）

当年挥麈讲何经，赚得坚顽侧耳听。我自吟诗无法说，石头莫作定盘星。
梅花集句 其七
李龏（金朝）

本是离骚国里人，更无人为作招魂。谁家玉笛吹春怨，占断孤山水月村。
南山罗汉赞十六首
黄庭坚（宋代）

庞眉寂默坐空禅，万年一念无缘促。
手珠犹作奢摩他，寄迹普贤修万行。
梵天来献瑜伽具，问人亲见也尊来。
拨开眉目示梵王，诸天皆得法眼净。
珠履曲
杨慎（明代）

渐台织女跂东足，袜罗不染银河绿。飞下天边三素云，来舞人河八琅曲。

白纻缭绕丰跌光，掌中无力踏春阳。共命缕缠双躞蹀，同心丝绣五文章。

姌袅轻盈邯郸步，媻跚勃窣汉宫妒。香裙漏影蝴蝶飞，兰膏明烛翳霄晖。

金杯潋滟浮金影，玉山摧颓偎玉寝。梦里俄惊月入怀，醒时却讶莲生枕。

雪皱霜皴起夜来，花欹柳弱临高台。牵牛呼龙种瑶草，不遣仙踪印归道。

笑杀梁家与石家，折腰香尘何足誇。
晚眺
白玉蟾（宋代）

岭口云拖白，江头叶借绯。
西风来问罪，老火不须威。
梅山弟家醉中
陈著（宋代）

僵寒危病分泉台，谁料今犹事酒杯。
可是食羊供未足，只因齏瓮唤教回。
紫荆老树死中活，棠棣春花笑处开。
儿辈不知身是赘，劝餐云母寿方来。
川墨送两冯君
苏泂（宋代）

琅玕翠饼敲玄笏，老我残砖直愧渠。
遣似两冯论里好，管城脱帽却时须。
韩少谟挽诗
魏了翁（宋代）

镜里孤鸾背影飞，庭前玉树向人稀。
尚思别我成都去，忍听虞歌薤露归。
过定林谒荆公画像 其二
释道潜（宋代）

壁间千字走龙蛇，好事何人护绛纱。一读已能生感慨，暮檐萧瑟更啼鸦。
秋夜送閰五还润州
骆宾王（唐代）

通庄抵旧里，沟水泣新知。断云飘易滞，连露积难披。

素风啼迥堞，惊月绕疏枝。无力励短翰，轻举送长离。
菩萨蛮·回文秋闺怨
苏轼（宋代）

井桐双照新妆冷，冷妆新照双桐井。羞对井花愁，愁花井对羞。
影孤怜夜永，永夜怜孤影。楼上不宜秋，秋宜不上楼。
与曾退如过葡桃园话旧偶成 其一
袁宏道（明代）

问我低回何事，十年梦到胸中。今日兔葵燕麦，当时秋雨春风。
西湖置酒短歌
尤煜（宋代）

春云薄，淡将落。我心良与然，浩荡杳无著。黄鸟枝头语太工，可荡唤起东坡翁。

眼前妙景供妙咏，钧天吹下乘长风。醉而复醒醒复醉，香山居士今安在。

濡首狂歌无限情，一齐付与云山外。
梅仙岩
楼钥（宋代）

梅山遗迹若为寻，怪石崚嶒一径深。
未必当时真隐处，清风自觉袭衣襟。
术士推康节前定数一生宦迹皆符合不爽感叹一绝
韩雍（明代）

先天数学信无乖，推得从前万事谐。从此谋身不须问，人生真有命安排。
自都下还吴寄翰林刘景元谢于乔二同年
王鏊（明代）

大通桥下水，送我到苏州。君心与之同，淊淊日夜东南流。

千山万山隔不断，天南天北长悠悠。燕南车尘高十丈，回首湖山几兴望。

枫桥忽听寒山钟，却望燕南在天上。白玉堂，黄金阙，君在京华我吴越。

雁飞木落洞庭波，鸡鸣海色长安月。
登北固山
王存（宋代）

晚登北固顶，俛视南徐城。废垒何茫茫，山川迥纵横。

千载竞谁有，六朝空战争。豪气不可问，古坟人正耕。
宿珠玑湖
吴与弼（明代）

閒从火伴问名湖，愧乏珠玑媚此都。一水浮空帆暝漠，孤烟带野树模糊。
偈颂八十七首
释慧开（宋代）

热喝粗拳，佛来也打。
临济德山，一时擒下。
麦秀歌
佚名（先秦）

麦秀渐渐兮，禾黍油油。
彼狡童兮，不与我好兮。
襄州景空寺题融上人兰若
张说（唐代）

高名出汉阴，禅阁跨香岑。众山既围绕，长川复回临。

云峰晓灵变，风木夜虚吟。碧湫龙池满，苍松虎径深。

旧知青岩意，偏入杳冥心。何由侣飞锡，从此脱朝簪。
冯震野航
李石（宋代）

蓬莱弱水三万里，片帆风便一日耳。
世间众水集枯沟，{上圭下黾}黾自夸河伯秋。
况于平地凿户牖，此岂有水仍推舟。
先生弹铗太不恶，昔人野航今改作。
明知此意不为鱼，船头船尾千卷书。
笭箵活计大如斗，欲驾雷电凌空虚。
白波涨天须少待，小动未迟苍鬓改。
安排去作踏浪儿，几度桑田变成海。
宫词
王仲修（宋代）

道山玉府尽唐余，因命儒臣校鲁鱼。
黄帕担床擎入内，麟台先进御前书。
次孤鹤老人观物亭坐雨 其二
庄昶（明代）

小阁题诗坐，高怀散远秋。风花聊沈谢，行止自轲丘。

野暝微孤树，江清著数鸥。与君真自厚，不是雨相留。
题张居士壁
杨亿（宋代）

叠巘参差翠绕门，雕梁贺燕自成群。
杀鸡日夕期嘉客，种竹寒成对此君。
且向东臯輸黍稷，便应北阙降玄纁。
子真漫说耕岩石，不奈声名四远闻。
题朝鲤图
袁燮（宋代）

鱼品不胜多，而鲤为之宗。
曷为此独贵，无乃能为龙。
一跃浪千级，一嘘云万重。
变化须臾间，神妙无终穷。
其他点额辈，不敢攀高踪。
维人亦如是，拔萃斯为雄。
圣师名其子，勉以德业崇。
我作朝鲤图，一鲤居其中。
众鲤竞趋之，若效臣子恭。
巨鳜独不朝，悍然欲争锋。
可怜汝无识，不揆资凡庸。
一生只为鱼，鲤岂汝可同。
我亦不如鲁年老无成功。时时展此卷，
著鞭期变通。
郊庙歌辞。五郊乐章。雍和
佚名（唐代）

大乐稀音，至诚简礼。文物棣棣，声明济济。

六变有成，三登无体。乃眷丰洁，恩覃恺悌。
南浦
汪畹玉（清代）

南浦春深奈若何，楝花风里听吴歌。马头芳草含红雨，船尾寒涛拥翠螺。

西子有情离恨少，东君无计暮愁多。玉琴瑶瑟都寥寂，犹忆浓香上绮罗。
为李县尉寿
白玉蟾（宋代）

浪萍风絮客他乡，喜者青春鬓未霜。
到处烟霞成莫逆，如今山水已相忘。
子还真个为仙尉，我定终身作懒王。
何似著鞭铅汞事，笑骑云外鹤翱翔。
与永嘉僚友饯别
赵良坦（宋代）

霏霏细雨湿溪桥，雨霁溪清野趣饶。
把臂忽惊分袂早，登程不惮去途遥。
马嘶烟树和愁惨，帆挂仙舟类羽飘。
不尽尊间贤圣酒，何时重对此酕醄。
再次前韵送行
卫博（宋代）

匆匆行役驻无因，缟紵相看足礼文。
江阔孤舟谁伴我，夜阑尊礼独思君。
离筵不用歌三叠，元夕重来月十分。
更欲四方随孟子，此生安得化为云。
北庭宣元杰西番刀歌
张宪（元代）

金神起持水火齐，煅鍊阴阳结精锐。七月七日授冶师，手作钳锤股为砺。

一千七百七十锋，脊高体狭刀口洪。龙飞蛟化岁月久，阮师旧物今无踪。

呱哇绣镔柔可曲，东倭纯钢不受触。贤侯示我西番刀，名压古今《刀剑录》。

三尖两刃圭首圆，剑脊䵝䵝生黑烟。朱砂斑痕点人血，雕青皮软金钩联。

唐人宝刀誇大食，于今利器称米息。十年土涮松纹生，戎王造时当月蚀。

平章遗佩固有神，朱高固始多奇勋。三公重器不虚授，往继王祥作辅臣。
谒金门·春漏促
韦庄（唐代）

春漏促，金烬暗挑残烛。一夜帘前风撼竹，梦魂相断续。
有个娇娆如玉，夜夜绣屏孤宿，闲抱琵琶寻旧曲，远山眉黛绿。
如梦令 闺思
陆游（宋代）

独倚博山峰小。翠雾满身飞绕。只恐学行云，去作阳台春晓。

春晓。春晓。满院绿杨芳草。
宴饯逢寺丞口号
喻良能（宋代）

一扇清风自楚台，公堂葱郁玳筵开。
旌幢映座千峰日，鼓吹喧天万壑雷。
秋水几行挥玉箸，春葱千指送金杯。
甘棠不独留遗爱，会见翻为调鼎梅。
山居观物偶成作 其一
何乔新（明代）

风暖空庭草色青，门如市处不曾生。閒中玩物窥天意，始悟春风也世情。
秋晚访李处士所居
皮日休（唐代）

门前襄水碧潺潺，静钓归来不掩关。书阁鼠穿厨簏破，

竹园霜后桔槔闲。儿童不许惊幽鸟，药草须教上假山。

莫为爱诗偏念我，访君多得醉中还。
杨花
楼钥（宋代）

柳绵无数糁枝头，日暖随风扑画楼。
万象可观惟有雪，喜看清昼满空游。
句 其一
李正民（宋代）

黄树性坚正，枝叶已刚愿。三十六旬久，增生才方寸。

今何成修林，左右映霞蔓。良材岂一二，所期在不钝。
秋怀 其七
黎民表（明代）

花木栽成带远坰，北山孤绝寄幽亭。汉陵岁月移沧海，秦垒风幽断井陉。

十载栖迟生白发，何人推引上青冥。幽波绝把渔竿去，虚拟江湖有客星。
初至凤山作
吴玉麟（清代）

秉铎才输制锦多，六年七邑笑奔波。有狐半为荒城废，无虎因知政畏苛。

问字经谁横北面，閒行犬共吠东坡。海滨亦是弦歌地，善教其如富庶何。
自蒲圻临湘趋岳阳道中作十首 其八
李纲（宋代）

更欲投书吊汨罗，西风袅袅水增波。江分梦泽于菟远，地近芳洲杜若多。

野鸟终年从萃止，木奴千树正婆娑。卜居更作终焉计，华发萧萧奈老何。
百法庵次载叔韵 其十一
韩淲（宋代）

夜凉河汉粲荧荧，灯火天街更不停。十里珠帘真昨梦，杜郎霜鬓已如星。
雨霁接唐户部定江翰墨棋子汉文赋以答谢
陶益（明代）

殷勤来远翰，文采对红蕖。水面浮烟敛，泉声积雨馀。

观棋推子静，读赋忆相如。三谢仙郎惠，离怀何以舒。
荐福观何卿
张孝祥（宋代）

金华老子定臞仙，翰墨文章遍两川。遗迹已惊风落木，高名依旧日行天。

人间易得朱颜老，寺壁空悬玉唾鲜。欲继三贤歌薤露，严诗杜集傥同编。
瑞鹤仙 其二 和耿时举赋雪韵
仲并（宋代）

江南春早，尚馀寒门巷，杨花飘逐。一色初梅开尽也，不数芳园红绿。

珍重骚人，幽怀分寄，高韵歌黄竹。六花羞避，满笺凌乱琼玉。

应念有客长安，履穿东郭，无与怜穷独。鼓棹前溪非兴尽，寒怯水栖岩宿。

咫尺君家，瑶田无径，冰柱排银屋。瓮头春到，唤回晚梦清熟。
学书 其五
林朝崧（清代）

书苑千秋笔数枝，真行草隶各争奇。成名恐落钟王后，远仿周秦以上碑。
中秋月
李洞（唐代）

四十五秋宵，月分千里毫。冷沉中岳短，光溢太行高。

不寐清人眼，移栖湿鹤毛。露华台上别，吟望十年劳。
冬日游翠微至香山晚归更酌湖上
郑善夫（明代）

日暮群山生彩霞，草黄湖白见天涯。关河北绕皇舆壮，胡陇西连狭道斜。

共爱楼台穿锦树，兼看凫鹜乱晴沙。南冠未遂沧洲计，榔叶鸥群近钓槎。
哭陈陶
杜荀鹤（唐代）

耒阳山下伤工部，采石江边吊翰林。

两地荒坟各三尺，却成开解哭君心。
次韵邓善之书怀七首 其六
方回（元代）

以逊而绵者，居然古性情。温恭瞻道貌，响浪听心声。

施药痊诸病，留田与后耕。日予拜嘉惠，欲报乏连城。
四皓
温庭筠（唐代）

商於甪里便成功，一寸沉机万古同。

但得戚姬甘定分，不应真有紫芝翁。
机山知非吟
何南凤（明代）

从来只是学人做，学去学来成假货。推敲毕竟是如何，学不及时颇真个。

从来只是听人教，听去听来成颠倒。推敲毕竟是如何，听不及时还恰好。

不听好，不学真，因果到来愁杀人。纵意恣情由自己，刀山剑树难抵承。

还用只些学些是，靠得著时便无弊。但莫望远与贪高，但莫希图名与利。

忏悔平生过当事，忏悔向来大妄语。时时奉命本心王，事事和谐大众意。

城府町畦尽荡平，圭角廉隅皆削去。得到无疑无怖时，那管禅门第一义。
颂古三首
释智愚（宋代）

力在如今作用时，情存毫忽便成欺。
谁知修水千峰碧，尽入秋风一瘦藜。
寄张真父舍人 其二
张孝祥（宋代）

投分平生不数人，忆陪文馆笑谈新。资中宰树看成拱，荆府诗筒迹又陈。

已恨别离空岁月，那知解后亦参辰。古来命驾须千里，薄宦区区愧此身。
陈夕得庐字
马之鹏（清代）

腊雪初消岁又除，炉灰徐拨定更馀。亲闱此夜思游子，客路经冬阻尺书。

卷轴随身成故友，乾坤何处是吾庐？添年便惜年华减，饮罢屠苏转叹歔。
次韵子瞻谪居三适 旦起理发
苏辙（宋代）

道人鸡鸣起，趺坐存九宫。灵液流下田，伏苓抱长松。

颠毛得馀润，冉冉欺霜风。俯就无数栉，九九为一通。

洗沐废已久，徐之勿匆匆。气来自涌泉，至此知几重。

近闻西边将，袒裼拥马鬃。归来建赤油，不复侪伍同。

笑我守寻尺，求与真源逢。人生各有安，未肯易三公。
六如亭怀古
郑定（明代）

香魂艳骨瘗崇阿，瘴雨蛮烟奈尔何。
苔上旧碑行客吊，萝深荒径野僧过。
山花寂寂留妆靥，堤柳青青想翠蛾。
落日平湖风乍起，余情并入采菱歌。
岳麓书院纪事 其三
徐炘（清代）

四壁晴岚护讲堂，璇题照耀影煇煌。人瞻至圣衣冠肃，地托名儒草木香。

马氏纱帷春霭霭，唐家玉笋秀行行。宛然触我前尘梦，礼佛横经迄未忘。
送圆鉴上人游天台
李郢（唐代）

西岭草堂留不住，独携瓶锡向天台。霜清海寺闻潮至，

日宴江天乞食回。华顶夜寒孤月落，石桥秋尽一僧来。

灵溪道者相逢处，阴洞泠泠竹室开。
杂咏一百首·博浪壮士
刘克庄（宋代）

殿上俄流血，沙中竟脱身。
乃知燕刺客，有愧汉谋臣。
十月晦过巫山
洪咨夔（宋代）

巫峡逢初度，平生一段奇。
江山襟抱写，岁月鬓毛如。
神女翻旗下，冯夷叠鼓随。
直须豪举酒，捩柂不妨迟。
行次巫山宋懋宗遣骑送折花厨酝
黄叔达（宋代）

攻许愁城终不开，青州从事斩关来。唤得巫山强项令，插花倾酒对阳台。
莎庭
释文兆（宋代）

苒苒從莎长，凄凉雨乍晴。
穷秋间客步，落日乱蛩鸣。
近接苔阶迥，遥连竹径平。
杖痕兼鹤迹，来往自從横。
古意三首 其二
邓肃（宋代）

妾心如寒梅，随郎遍江东。妾身如飞雪，知落何亭中。

雪花故清绝，何人能击节。梅花岁岁春，千秋香不灭。
病中自遣
陆游（宋代）

孤灯如露萤，熠熠北窗下；我亦气仅属，厌厌迫衰谢。
平生更事熟，生死等昼夜。
行年八十五，八十九已化。
虽云病恼侵，处此亦闲暇。
人扶时出门，清溪带茆舍。
芍药呈韩文
章甫（宋代）

妖氛深蔽洛阳县，我生不识姚花面。
扬州风物旧曾游，佳种年深亦多变。
去冬淮上起边尘，不谓见花当此辰。
眼明忽忆往时事，世间尤物能移人。
公诗寄兴多高远，早悟色空香不染。
饱闻尝醉洛阳春，试比姚花定褒贬。
丁未二月上旬四首 其四
吕本中（宋代）

主辱臣当死，时危命亦轻。谋吞豫让炭，肯结仲由缨。

洒血瞻行殿，伤心望虏营。尚留仪卫否，早晚复神京。
二月一日郡圃寻春二首
杨万里（宋代）

中和节里半春天，一拂清寒半点暄。
憔悴不胜梅欲落，娇饶无对杏初繁。
冰
郭步韫（清代）

寒冰虽皎洁，那及人心血。春风有解时，寸心终不裂。
颂古九首 其一
释善悟（宋代）

昨日与今日，说定说不定。寰中天子敕，塞外将军令。

外道当年入梦乡，直至如今犹未省。
三洪遗墨石刻
汪炎昶（宋代）

物殊寿夭故难知，谁欲宽为久远期。
斋土未能昏故楮，泥沙先已蚀残碑。
闻蛩二首
张耒（宋代）

二年江海转萍踪，白发苍颜换旧容。
新月窥帘风动竹，宣城今夜又闻蛩。
伤刘复之三首 其二
薛季宣（宋代）

闻忆鲈鱼去，嗟君独见几。若何车轴折，未迨草庐归。

殄瘁吾心惧，云亡世德稀。南风方不竞，民援欲谁依。
秋晚
高遁翁（宋代）

风扫柴门净，银灯吐玉花。
纳凉凭□石，待月上窗纱。
老去心犹壮，秋来鬓任华。
不妨高枕睡，无梦到公家。
次韵汤伯纪送别二首
刘克庄（宋代）

比似莆杭倾盖时，更崇古雅黜新奇。
久栖衡泌宁非乐，不倚门新未易麾。
析理自应重讲席，论文吾合竖降旗。
抚弦欲奏成三叹，何处而今有子期。
永嘉王君自制挽歌词盖能安死生而未忘情乎死生者也集渊明句以释之
黄溍（元代）

自古皆有没，我今始知之。居常待其尽，逝将不复疑。

人生无根待，去来何依依。既来孰不去，奄去靡归期。

复得返自然，人间良可辞。何事空立言，念此怀悲栖。

日醉或能忘，一觞聊可挥。且极今朝乐，千载非所知。
玉晨观二首
周文璞（宋代）

羽扇临玄寺，霓衣上醮坛。
九枝松叶冷，千叶杏花残。
发隆兴后寄宋茂叔赵然道昆仲并属达后篇于待制侍郎二首 其一
赵蕃（宋代）

连朝南浦亭，系此一叶舟。未去已欲动，既行奚复留。

篙撑尚依岸，风至忽打头。中宵渺无际，清晓浩莫收。

行止固有定，淹速宁与谋。我友邈难见，西山澹凝秋。
清平乐 暮春夜感
谢季兰（明代）

怜花惜月。情意凭谁说。正好韶光天又夺。处处子规啼血。

凝思光比春初。空床闲挂流苏。欲睡何曾成寐，支颐无限踌躇。
游潮山悲古冢诗
虞骞（南北朝）

长林带朝夕，孤岭枕江村。疏松含白水，密筱满平原。

荒坟改冻叶，低垄变年根。西光长槚落，促尔膝前尊。
醉作观音像仍为书赞三首
白玉蟾（宋代）

顶戴弥陀呈丑拙，手持杨柳惹尘埃。
纵饶入得三摩地，当甚街头破草鞋。
和中书侍郎杨再思春夜宿直
沈佺期（唐代）

西禁青春满，南端皓月微。千庐宵驾合，五夜晓钟稀。

星斗横纶阁，天河度琐闱。烟光章奏里，纷向夕郎飞。
宜春九咏 其九 春蚕
邓云霄（明代）

五马踌蹰久未归，陌头愁见雉朝飞。眠多转觉蚕无力，桑老谁怜叶尽稀？

心绪缠绵抽乱茧，啼痕乌咽理残机。才成半匹输官税，又向他家作嫁衣。
和刘评事永乐闲居见寄
李商隐（唐代）

白社幽闲君暂居，青云器业我全疏。
看封谏草归鸾掖，尚贲衡门待鹤书。
莲耸碧峰关路近，荷翻翠扇水堂虚。
自探典籍忘名利，欹枕时惊落蠹鱼。
野步
李寄（明代）

旅窗真闷极，晚斋望秋来。溪水拖烟尾，山峦曝雨腮。

独行歌兴逸，一笑客愁开。今夜中秋月，谁人送酒杯。
汉上逢诸新旧累邀泥饮
王又曾（清代）

明灯高馆折声催，大阮招邀小陆陪。难得异乡逢密戚，可能良夜不深杯。

江连清汉分还合，人过中年乐亦哀。珍重天涯老兄弟，淮南米贱好归来。
简施文叔绝句四首
赵蕃（宋代）

世上小儿迷黑白，此翁胸中泾渭殊。
少卑高论近流俗，恐妨要路肩安舆。
和祖择之学士袁州庆丰堂十咏
陈诜（清代）

登堂方再月，已许庆丰年。
偶继前贤迹，承流颇裕然。
王献之苏氏宝帖赞
米芾（宋代）

猗太宰，秀当代。灵襟疏，冲韵迈。一笔落，两行带。云龙廷，走百怪。

一电掣，断兕快。盘偃蹇，意无在。藐百川，会百海。人那知，冠千载。
和晚醉金楼
赵希逢（宋代）

少年曾客帝王州，醉倒不知何处楼。厌饮清欢成逐夜，时邀明月入帘钩。
兴庆池书所见
李献甫（金朝）

短短菰蒲刺水青，翠萍开处鉴波明。画船转过垂杨外，水面风来闻乐声。
和陶诗 癸夘十二月中作与从弟敬远
李贤（原德）（明代）

子期既不遇，伯牙弦已绝。山中少人事，柴门昼长闭。

漠漠寒云低，纷纷忽飘雪。喜与林下士，襟怀共清洁。

诗酒有馀兴，盘飧无盛设。因歌棠棣诗，我心足怡悦。

既笃友于好，各思继前烈。吾爱东篱花，清香存晚节。

得意欲忘言，奚较工与拙。予心虽坦然，泾渭宁无别。
宫词
王珪（宋代）

西风欹叶撼宫梧，早怯秋寒著绣襦。
玉宇无人双燕去，一弯新月上金枢。
又记
吕岩（唐代）

数载乐幽幽，欲逃寒暑逼。不求名与利，犹恐身心役。

苦志慕黄庭，殷勤求道迹。阴功暗心修，善行长日积。

世路果逢师，时人皆不识。我师机行密，怀量性孤僻。

解把五行移，能将四象易。传余造化门，始悟希夷则。

服取两般真，从头路端的。烹煎日月壶，不离乾坤侧。

至道眼前观，得之元咫尺。真空空不空，真色色非色。

推倒玉葫芦，迸出黄金液。紧把赤龙头，猛将骊珠吸。

吞归脏腑中，夺得神仙力。妙号一黍珠，延年千万亿。

同途听我吟，与道相亲益。未晓真黄芽，徒劳游紫陌。

把住赤乌魂，突出银蟾魄。未省此中玄，常流容易测。

三天应有路，九地终无厄。守道且藏愚，忘机要混迹。

群生莫相轻，已是蓬莱客。
春意三绝 其一
李彭（宋代）

屋角鸟呼春意回，江花江柳自相催。废诗诗思涩如棘，勾引无劳酒作媒。
除夜
方岳（宋代）

更与梅花把一杯，醉题帖子等春来。
须臾便是隔年事，留得寒香一并开。
泊舟星江闻伯固与僧自五老亭步入开先作此寄之
释德洪（宋代）

烟霏含空青，向晚望逾好。欲行落瀑边，俊鹘屡侧脑。

偶携白发禅，步尽青松道。孤鸿聊送目，瘦策自扶老。

甚欲东涧阴，缚屋安井灶。我亦个中人，归计嗟不早。

永愧岩上僧，松鬣和云扫。
题静山
文天祥（宋代）

地得一以宁，凝然者卷石。
嵁岩及培塿，异形不异质。
古之能定者，悟此为一极。
春荣秋以悴，一岁百态出。
鸟鸣花落句，此意谁与诘。
所以尼丘人，仁智不废一。
万象此纬经，死灰彼何物。
明发此乎游，参入观水术。
寄西山嵩雪庭
释文珦（宋代）

支遁还山去，翛然世外心。
不曾离磵壑，长是爱云林。
马放秋场静，龙眠夜井深。
山林如许到，早晚亦相寻。
送李秀才游嵩山
顾况（唐代）

嵩山石壁挂飞流，无限神仙在上头。

采得新诗题石壁，老人惆怅不同游。
渔父
宋无（元代）

纫草成春服，汲湘供晚炊。人间风浪险，醉里几曾知。
古柏行
胡天游(元)（元代）

柏状久知天所恣，势到三株不容四。
依稀年向百岁时，亲见唐家晋阳事。
左倾右跌两无检，欲僵不僵自相险。
其一正直不少贬，鬼神偷撼更不敢。
钜腹对剖或仰袒，地力掣拔遭皽脔。
横纽生铜作筋缕，突乳银砂簇𤼠癣。
黛乾翠秃精灵富，骨黝态沈情性俨。
庄周柳下殊介肆，节意高古同无忝。
廊庙之具屯始亨，必论出处贤人贞。
久从濩落不自惜，吕牙五羖皆晚兴。
雪饱霜酣惨遭际，裂缺纷虹闪腾会。
时栋终知应帝王，奇材自古资天地。
公输不来亦偶然，洒落自可全其天。
向来造物信难测，抱巨用小徒迍邅。
祠前泓湫有龙蛰，夜深爪拽雷雨出。
黑云沈侵髓香涩，灵呵神扶柏间立。
有无变化疑脱然，万古空山顿成失。
舞鹤
曾巩（宋代）

蓬瀛归未得，偃翼清溪阴。
忽闻瑶琴奏，遂舞玉山岑。
舞罢复嘹唳，谁知天外心。
过中条山
许棠（唐代）

徒为经异岳，不得访灵踪。日尽行难尽，千重复万重。

云垂多作雨，雷动半和钟。孤竹人藏处，无因认本峰。
绍兴以后时享二十五首
真宗（宋代）

冠佩雍容，时惟上公。
享于清斋，陟降弥恭。
笾豆静嘉，粢盛洁岂。
孝孙有庆，万福来同。
题米元晖寒林
方回（元代）

善书善画古来希，前辈风流日渐微。
开卷令人忆羲献，米元章更米元晖。
春诗十三首 其七 新水观鱼
邓云霄（明代）

昨夜西山雨，今朝前溪长。鱼亦作春游，相随戏兰桨。
代书呈苏易简学士希宠和见寄以便题之于郡斋
田锡（宋代）

金殿尝闻金口言，词臣官职是神仙。
三年偶忝西垣职，致身似得文章力。
感激思酬圣主恩，危言所以难缄默。
出入金门与玉堂，屡因狂直拜封章。
御戎救旱无上策，言词不足动君王。
改官出职归郎署，粉闱正秩惭叨据。
仍命淮阳颁诏条，元正不得与趋朝。
中书舍人捧宝策，加美微称尊帝尧。
大明殿里上寿酒，翰林学士先群寮。
独有淮阳知郡吏，为曲郡符蒙借紫。
閤门引谢正衙辞，撰日忽忽办行李。
都门柳色早春天，繁台寺中排祖筵。
离杯满劝不惜醉，醉别上马魂黯然。
客心易感须如是，回思故国三千里。
子云相如俱蜀人，我今五十君青春。
春秋鼎盛正清贵，我年渐似下坡轮。
下车犹未逾期月，官舍初经禁烟节。
残阳乍听吹角声，台榭梨花簇香雪。
独酌不难何所为，孤怀无绪怀己知。
十八学士相念否，应笑骨凡格且卑。
地仙敢言谪仙宦，海槎却有上天时。
陈州去京地不远，莫惜音书来慰勉。
若得工夫可作歌，歌中言语不厌多。
毕三情旨颇似我，向二宋四及李大。
请与副阁王舍人，呈似此歌希唱和。
渔者
翁洮（唐代）

一叶飘然任浪吹，雨蓑烟笠肯忘机。只贪浊水张罗众，

却笑清流把钓稀。苇岸夜依明月宿，柴门晴棹白云归。

到头得丧终须达，谁道渔樵有是非。
追和野亭八咏 其三 野堂
黄衷（明代）

日出半扉启，山空四壁光。金縢馀训诰，缃帙是归藏。

客至蛛丝报，春回燕垒荒。何人开绿野，异代即同芳。
赠王道士
周贺（唐代）

药力资苍鬓，应非旧日身。一为嵩岳客，几葬洛阳人。

石缝瓢探水，云根斧斫薪。关西来往路，谁得水银银。
上皇子嘉王生辰诗三章 其三
陈傅良（宋代）

要识皇图永，当观艺祖初。维持今尽是，回复更何如。

庸陋谁推毂，衰迟此曳裾。惭无为寿具，独袖一编书。
南浦 从玉田本题岳馀山鸿庆闹红一舸图
黄燮清（清代）

疏雨湿蝉衣，绕池塘、数里藕花开遍。双桨破烟痕，垂杨底、略有嫩风勾绾。

篷窗试启，冷香如梦浮清浅。借得沧浪容一枕，卧听棹歌声远。

最怜那日西湖，记招蝶、盟鸥段家桥畔。凉约美人寻，花阴动、秋在湘裙罗扇。

轻盈易别，采芳空寄瑶琴怨。输与鸳鸯三十六，长是水云闲散。
忧居
文同（宋代）

忧居向山林，虫鸟日为伍。
形骸乍摧剥，骨肉惯辛苦。
蔬盘羞客至，病榻厌人语。
地僻谁往还，闲门闭深雨。
清平乐（二之一）
贺铸（宋代）

林皋叶脱。楼下清江阔。船里琵琶捍拨。弹断么弦再抹。

夜潮洲渚生寒。城头星斗阑干。忍话旧游新梦，三千里外长安。
乱后返金陵故居 其一
俞明震（清代）

畏兵如避仇，十室九不返。满城无故人，索居况岁晚。

庭树日以稀，墙阴上苔藓。心知景物非，冷处偏著眼。

花愁来日难，叶抱冬心卷。晴雨殊未分，荒荒一灯远。
和张倅唐英咏梅十四首
陈傅良（宋代）

先人手所种，家在何处村。
自别此堂堂，不知几寒温。
盍归封植之，岁岁为此言。
老如雾中看，正恐目力昏。
江城子·草堂潇潇淅江头
元好问（金朝）

草堂潇潇淅江头。傍林丘。买扁舟。隔岸红尘，无路近沙鸥。枕上有书尊有酒，身外事，更何求。暮云归鸟仲宣楼。敝貂裘。为谁留。千古书生，那得尽封侯。好在半山亭下路，闻未老，去来休。
天阙山
朱存（唐代）

牛头天际碧凝岚，王导无稽亦宴谈。
若指远山为上阙，长安应合指终南。
用前韵赋答人境卢主见和之作 其一
丘逢甲（清代）

无物消愁且举觞，自拚千日醉程乡。谁张仙乐迎金母？漫诧神程下玉皇。

竭井难医狂国病，剪灯空吊女宫殇。白莲飘尽黄莲死，惆怅尊前说酒王。
鹧鸪天（丁卯岁寿内子）
郭应祥（宋代）

方是闲堂寿宴开。今回生日胜前回。慈闱斑貌看看到，别驾除书鼎鼎来。

粉彩服，滟金杯。缓歌慢舞不须催。明年此际称觞罢，醉向裴亭与定台。
夜饮二首
杨万里（宋代）

饮酒无奇诀，且斟三四分。
初头只嫌浅，忽地有余春。
身外多少事，灯前子细论。
绝怜青女老，忍冷撒琼尘。
次韵弟观留慈云
陈著（宋代）

相携入翠林，聊尔豁尘襟。
恃熟出家话，得閒生梵心。
凉多却扇坐，困倦把诗吟。
试问虎溪上，多情如此深。
偈颂十五首 其十三
释慧方（宋代）

一住禾山又八年，临岐一句妙难传。后宵欲见云岩老，云绽青天月正圆。
同张侍御鼎和京兆萧兵曹华岁晚南园
储光羲（唐代）

公府传休沐，私庭效陆沉。方知从大隐，非复在幽林。

阙下忠贞志，人间孝友心。既将冠盖雅，仍与薜萝深。

寒变中园柳，春归上苑禽。池涵青草色，山带白云阴。

潘岳闲居赋，钟期流水琴。一经当自足，何用遗黄金。
建溪舟中
林廷选（明代）

山行牢落忆舟栖，水涸程脩意转迷。乱石激流溪曲折，閒云横岭树高低。

月斜篷竹疏萤度，风静沙汀独鸟啼。卧看星河占夜彻，更无茅店一声鸡。
安往寺道中
舒岳祥（宋代）

半村晴日乌盐角，十里春豀雀李花。
饼饵风来香冉冉，教人那得不思家。
湖上作
邱云霄（明代）

落日清籁鸣，湖烟散如带。碧波荡绿萍，纵迹倏已改。

幽抱空自知，流光为谁待。白云飞满天，南关何处在。
送人之姑苏
释行海（宋代）

片帆归去百花洲，今日因君忆旧游。
泽国风烟多好景，洞庭林壑最宜秋。
垂虹未霁难收景，顽石如今不点头。
记得一番吟最苦，翻然惆怅为吴钩。
和向文叔见寄
冯时行（宋代）

烟云浩荡五湖身，老向风尘学问津。
白发只应无奈若，青衫定是可怜人。
草侵吟枕依依梦，花傍愁襟故故春。
江上负暄樵牧晚，素书千里慰萧辰。
如梦令
赵长卿（宋代）

别恨眉尖无数。后夜王孙何处。歌馆与妆楼，目断行云凝伫。凝伫。忆泪千行红雨。
淳祐祭海神十六首
佚名（隋代）

［羽一曲］猗兴祀礼，四海会同。
灵之来沛，鞭霆驭风。
肸乡彷佛，在位肃雍。
佑我孙民，式徼神功。
西斋睡起
杨万里（宋代）

小睡西斋听雨凉，竹鸡声里梦难长。
开门山色都争入，只放青苍一册方。
次韵琳老
毛滂（宋代）

梦魂夜夜钓鱼台，怀抱何当亦好开。竹日一窗窥我病，溪风三好送诗来。

天花散灭双瞳冷，香烬萧寒万相灰。欲与道人游物外，故山情在首重回。
太后阁六首 其三
韩维（宋代）

平晓开朱户，轻寒御练衣。宫童移钿扇，庆寿早朝归。
山居杂诗九十首
曹勋（宋代）

雨急怨春晚，花残独稔香。
燕巢方稳密，蝶翅觉凄凉。
引睡漫支枕，销闲时炷香。
新晴故晚照，芳草留斜阳。
呈赵园令
戴复古（宋代）

翠云屏嶂碧瑶池，万象前陈属指挥。
彷佛神仙居处好，寻常宾指到来稀。
荷花香里浑无暑，棋子声中却有机。
别院笙歌促君去，野夫自步月明归。
九月四日会安正堂
韩琦（宋代）

秋光浓拂使君家，尚去重阳五日赊。且育好诗成素饮，更先诸客对黄花。

池萍渍雨钱钱密，塞雁书空字字斜。但纵高吟开醉胆，莫惊摇落动悲嗟。
子寿先生招饮乃园同子缜赓甫迟菊
陈豪（清代）

即事有远心，所在成林僻。主人爱夏凉，延客布芳席。

清尊取次斟，情话日已夕。揽衣循幽蹊，杂坐藉白石。

茶味瀹花气，湛然沁胸膈。有亭面夷旷，栖迟类村陌。

蓺菊连瓜畴，灌莲引泉脉。素月东方升，圆光补林罅。

好风何处来，余意诚莫逆。平生丘壑志，眷焉怀在昔。

良会自古今，誉名贵无斁。何以酬大贤，念此日乾惕。
放鹦鹉二首
司马光（宋代）

野性思归久，笼樊今始开。
虽知主恩厚，何日肯重来。
裴祭酒尚书见示春归城南
刘禹锡（唐代）

蚤宦阅人事，晚怀生道机。时从学省出，独望郊园归。

野彴度春水，山花映岩扉。石头解金章，林下步绿薇。

青松郁成坞，脩竹盈尺围。吟风起天籁，蔽日无炎威。

危径盘羊肠，连甍耸翚飞。幽谷响樵斧，澄潭环钓矶。

因高见帝城，冠盖扬光辉。白云难持寄，清韵投所希。

二公如长离，比翼翔太微。含情谢林壑，酬赠骈珠玑。

顾予久郎潜，愁寂对芳菲。一闻丘中趣，再抚黄金徽。
寄周愚卿兄弟
赵蕃（宋代）

渚花飘锦已残春，几对江山思故人。
邂逅欲书书不得，醒狂于此见天真。
太上升玄消灾护命妙经颂
司马承祯（唐代）

太上本来真，虚无中有神。若能心解悟，身外更无身。

假名元始心，元始虚无老。心源是元始，更无无上道。

七宝为林苑，五明宫殿宽。人身皆备有，不解向心观。

三世诸天圣，相因一性宗。一身无万法，万法一身同。

放出光明照，无央世界中。乾坤明表里，日月觉朦胧。

妙观无静苦，自性不能知。妄想随缘去，何时有出期。

生灭何时尽，相因浩劫来。似环蝼蚁转，如毂碾尘埃。

谁言河海阔，深浅尚能知。爱欲情无底，何年有出时？

水鸟及风林，咸归一法音。如何颠倒性，自起万般心。

虚无含有象，有象复归无。心若分明了，知权呼有无。

无空空不空，无色色不色。若能知色空，色空皆自得。

有有兼无有，无无及有无。虚心能不动，妙道自来居。

如人入黑暗，目睹又何曾。若要分明见，须凭浩劫灯。

有相兼无相，迷惑终不知。未能明觉性，安得决狐疑。

众生情行劣，迷失道根源。特谓宣宗旨，教令入妙门。

物向无中有，道从有里无。莫生无有见，迷执自消除。

空色互相生，相缠如纠墨。要知空色理，自莫分空色。

道性本虚无，虚无亦假呼。若生无有见，终被法来拘。

不空是真空，不色是真色。空色便为真，真法何曾得？

是空及是色，究竟总非干。要认真空色，回心向己难。

空色宜双泯，不须举一隅。色空无滞碍，本性自如如。

妙音喻虚性，虚心非妙音。认他毫发事，难得自由心。

一心观一切，一切法皆同。若能如斯解，方明智慧通。

了悟性根源，名为入妙门方便法，是法勿留存。决破疑惑网，有无都不干。

正心长自在，如隼入云盘。心静六根清，六根随性行。

性能无著物，邪障那边生。妙经无碍性，权立妙经名。

故为众生说，令教悟此经。一真度一切，如楫济横流。

真性随身有，勿于身外求。传教虚无理，世间散布行。

诵经能万遍，其义自分明。真性心神王，飞天无定方。

破邪能自外，坚固喻金刚。灵童即正性，无染心真人。

威猛喻师子，名殊一法身。诸天诸圣众，无一亦无二。

性不遂波流，是名真侍卫。语默及游息，无生一念思。

忘形归恍惚，神鬼不能窥。正法度邪法，众生见处偏。

若生无有见，即被染心田。天尊重说偈，直为指心源。

汲引迷惑者，令归解脱门。道非干视听，视听转生疑。

应物临机用，虚心即可知。心疑随万境，随境认心田。

道非有为有，方名离种边。
和荆公二首 其二
姜特立（宋代）

子房不愿萧曹位，底事穰侯畏客来。得一老兵皆可饮，何须车马便惊猜。
移家建溪留别诸友
魏宪（清代）

十载栖迟卧小楼，无端琴剑又东游。烟霞有主真传舍，天地为庐不系舟。

行酒竹间兼听鹤，和歌花里恐惊鸥。他时同寄相思句，浮石云间柘水秋。
拜和靖墓
吴惟信（宋代）

坟草年年一度青，梅花无主自飘零。定知魂在梅花上，唯有春风唤得醒。
得寿仁寿俊二子中涂家书三首 其三
杨万里（宋代）

我昔如汝长，壮志在四方。集贤给笔札，秉烛促夜装。

平明出门给，振衣不徬徨。先君泫然泣，感我令我伤。

先君顾我语，汝行勿断肠。它日汝养子，此悲会身当。

老怀追陈迹，心折涕泗滂。
补蜀汉铙歌十二首 其六 讨汉贼
胡应麟（明代）

讨汉贼，屯猇亭。屯猇亭，皇赫斯怒以亲征。嗟关侯，率众围樊城。

七军夜渰师徒崩。操慑大威如雷霆。贼权惴惴怖且惊。

怖且惊，谋吕蒙。逞虐焰，乘奸凶。为鬼为蜮蠛与蠓。

遂亡荆州丧大功。踰月蒙死尸流虫。皇赫斯怒离巴中。

离巴中，以亲征。破秭归，震夷陵。蒙贼既死，逊贼复兴。

嗟嗟昊穹，汉事坏垂成。
感独
傅若金（元代）

幽幽蕙草晚，靡靡兰芳断。皎皎夜泉人，冥冥不复旦。

流尘栖暗壁，凉吹经虚幔。无论欢意消，日复愁思乱。

魂伤夕方永，气变秋将晏。当窗惨断素，捐箧悲柔翰。

忆初成好合，誓且同忧患。何言遂长终，独处增永叹。

寤寝忽如在，展转惊复散。念兹何嗟及，哀至聊自判。
颂古二十七首 其二
释昙贲（宋代）

刹刹尘尘见不难，头陀何苦被他瞒。当初若论收奸细，莫把瞿昙做佛看。
早行二绝
葛立方（宋代）

二十五声更漏短，那将残漏费征涂。
铃斋拟欲寻胡蝶，朱墨还应许我无。
西宫怨
梅尧臣（宋代）

汉宫中选时，天下谁为校。
宠至莫言非，思移难恃貌。
一朝居别馆，悔妒何由效。
买赋岂无金，其如君不乐。
颂古四十四首
释师范（宋代）

兀兀地思量，无可得思量。
无可思量处，直个好思量。
大庾岭头逢六祖，鳌山店上见曾郎。
梦韩咎咎王季夷诸公
陆游（宋代）

积雪欲照夜，老鸡方唱晨。
诸公逝已久，幽梦忽相亲。
话旧殷懃意，追欢见在身。
悠然又惊觉，抚枕一悲辛。
春昼
储泳（宋代）

亭院深深春昼长，度窗蜂影去来忙。自从野菜花开后，一月熏炉不炷香。
和佥判建平书怀 其五
虞俦（宋代）

新来花鸭已能言，苍狗谁知又变迁。不觉书空成怪事，未应嗔甚笑蓝田。
题赵循老立斋
方回（元代）

是身犹厦屋，下栋乃上宇。
一旦贺燕雀，千关庇风雨。
轮奂易翬飞，难致础上柱。
桓楹一以植，次第万厥户。
尼父早志学，更加岁十五。
生知幼至壮，始以此自许。
父师宿培壅，忍作籧篨俯。
贞固躯峙干，幸不夷左股。
立斯以行斯，万里在接武。
务本果焉赖，肠书饱撑拄。
赠说相道人
陈文蔚（宋代）

我生本是山泽癯，只爱竹林痴读书。
道人相遇说收相，我亦无心更问渠。
梦仙
韩偓（唐代）

紫霄宫阙五云芝，九级坛前再拜时。鹤舞鹿眠春草远，

山高水阔夕阳迟。每嗟阮肇归何速，深羡张骞去不疑。

澡练纯阳功力在，此心唯有玉皇知。
圜丘歌八首 其三 登歌
牛弘等奉诏作（隋代）

德深礼大，道高飨穆。就阳斯恭，陟配惟肃。血膋升气，冕裘标服。

诚感清玄，信陈史祝。祗承灵贶，载膺多福。
赠画士刘信可二首
谢枋得（宋代）

谱系庭筠出管城，胸中千亩尽秋清。
儿童不不悮挥毫意，闲傍虚檐听雨声。
高赋亭二首 其二
吕南公（宋代）

事变纷纷不可防，祇应人世恶忧伤。高情易与时风背，远虑空忧智士忙。

感古有怀成戚戚，就书图活得遑遑。贫穷到处乖悰况，不但他乡异故乡。
布席 其一
屈大均（明代）

布席劳贫女，馀光乞彼姝。自怜颜色少，不嫁即罗敷。

蓬垢羞膏沐，清狂笑酒垆。白头吟莫苦，意气古来无。
答无功几暮几寄
宋无（元代）

豆秕灰动拥缺天，品字煨残榾柮烟。
诗草病多删枕上，眼花书久废灯前。
老依萧寺僧留宿，相对蒲圃夜不眠。
筋力渐衰馀忌在，梦中去趁暗门船。
杂言
沈瑜庆（清代）

问汝何为而肥，只缘作诗不苦。底须较量道力，便欲唐突初祖。

读书不求甚解，作计安用官为。懒向先生问字，却输娇女填词。
钱氏东皋
张蕴（宋代）

百年钟鼓园林在，人物萧疏更海乡。
藤络湖嵌山解长，花移邺本土犹香。
棋声靓昼松阴淡，扇影閒秋水气长。
莫道官忙行乐少，也分物色到奚囊。
自万松岭至石屋岭三章 其一
姚燮（清代）

旭日浮层城，万绿一时晓。湖流滉金波，返景在林杪。

远云重难敛，露气湿相袅。凉姿散荒苇，晴容媚幽筱。

引目极纡变，触意颇清好。天风忽平荡，虚空碎啼鸟。
瑞昌李宰赠元次山集
王十朋（宋代）

苍然山色泠然声，次山之文读可惊。令君赠我有深意，欲以漫浪更吾名。

我虽有官真漫耳，谁遣夔门称刺史。开卷欣逢子元子，尤爱清泠瀼溪水。
九日同李伯开吴侯履集越山迟子建不至
区怀年（明代）

南国秋深展别悰，溪山迢递此过从。青鞋白帢追呼近，野蔌篱香取次供。

寒色乍侵桑落酒，夕阴遥度翠微钟。高歌望断幽人迹，何处萸花趁短筇。
夜雨屋漏
方岳（宋代）

莫怨乖龙横见治，满床诗卷尽淋漓。
人间书疏何为者，径挽天河一洗之。
雨师雷神七首
佚名（隋代）

作解之德，形声一兮。
爰展献侑，酌则三兮。
我兴有假，云胡有私。
下土是冒，庶其远而。
思山居一十首。清明后忆山中
李德裕（唐代）

遥思寒食后，野老林下醉。月照一山明，风吹百花气。

飞泉与万籁，仿佛疑箫吹。不待曙华分，已应喧鸟至。
题顾野王读书处
张世昌（元代）

水月湾西一径深，旧来书堵杳难寻。蒹葭含雨自清影，蟋蟀悲秋空好音。

信矣文章千古事，怀哉镫火十年心。华亭遗迹依然在，何日扁舟访宝林。
皇帝合春帖子六首
苏颂（宋代）

五时读令王春礼，大驾临朝晋室仪。
东作西成皆有序，欲民敦本使前知。
元用见过诵诗剧谈因成古风以成戏恼兼简若晦唐卿
章甫（宋代）

有口只可饮醇酒，世事令人三日呕。有耳只可对诗翁，俗语令人三日聋。

平生嗜酒耽佳句，此外自知无用处。东风吹我堕江边，岁晚知音罕相遇。

诛茅盖头无少閒，数日不到诸君间。尘土眯眼须鬓斑，谁赋淮南大小山。

怪底晴檐灵鹊噪，篮舆相寻谈绝倒。恨君无乃酒量窄，爱君岂独诗格老。

开尊唤客知何时，坐上可无俞与韦。更长不怕杯行迟，愿见春风杨柳枝。
题乌程簿厅浮玉亭七首
袁说友（宋代）

霅川今是辋川图，城郭中藏十顷湖。
空说侯门深似海，得如簿领一亭无。
述怀
史昂（唐代）

昔在滦河外，征马倦风尘。今来洛阳道，人事复艰辛。

有策怀明主，无媒托近臣。君门不可见，归去渌山春。
奉和初秋西园应教诗
萧悫（南北朝）

池亭三伏后，林馆九秋前。清泠间泉石，散漫杂风烟。

蕖开千叶影，榴艳百枝然。约岭停飞旆，凌波动画船。
题竹石送陈有戒重使关西
杨士奇（明代）

骢马碧玉蹄，饰之黄金勒。振鬣嘶青云，汗沟流赤色。

乌台使君廌作冠，绣衣虬髯冰雪颜。大庭亲授五色诏，西出绥抚踰秦关。

长安城中旌节驻，富有欢谣动衢路。豺狼遁迹犬生氂，不断和风送甘澍。

安内攘外职当为，秋高九月行边陲。绥延宁夏濒绝漠，城高兵坚马尽肥。

归朝奏章累十纸，仰契天心天为喜。为臣体国宁顾家，玺书重下歌皇华。

缙绅祖送都门道，雪后飞埃净于扫。丈夫事业在盛年，莫遣麒麟画衰老。

不见渭川竹，可以栽汗青。不见华峰石，可以镌姓名。

功名到手不可让，相期千载传芳声。
方运使挽词
楼钥（宋代）

圣主一见决，孤忠自致身。
筹边满躯胆，处事掇皮真。
气直老弥壮，言高用未伸。
留屯十二事，公论付淮民。
汉玉璜有制为悬磬以进者诗以咏之
弘历（清代）

忆昔昆山英气发，卞氏琢成杂佩物。非琚非珩如半月，九原曾伴苌弘骨。

瑰宝至竟难埋没，牧童失火重瞳掘。剔除苔藓色怫郁，土华剥蚀不可扢。

雷纹夔篆细毛发，当年佩服联黼黻。制为悬磬想抱屈，璜欲言之口终吃。
和乔舜臣韵
李俊民（金朝）

画图悬个老人星，一炷香烟祷处灵。见说蟠桃将结子，不知槁木已忘形。

倚空山色青排闼，埽地槐阴绿满庭。凡骨恨无轻举便，且求强健保残龄。
春江
白居易（唐代）

炎凉昏晓苦推迁，不觉忠州已二年。闭阁只听朝暮鼓，

上楼空望往来船。莺声诱引来花下，草色句留坐水边。

唯有春江看未厌，萦砂绕石渌潺湲。
星星峡
宋伯鲁（清代）

崱屴辟丹雯，苍岩缩相抱。鸣鞭陟峻阪，下有新开道。

此道称险绝，年年折轮轑。巍然神武祠，过者虔祈祷。

鼓云保平安，兹行万缘好。予亦礼英杰，举家咸拜倒。

徐步下崔嵬，坡平石如扫。回视两厓面，巉岩识天造。

前去尽亨街，清宁荷神保。
胡长文给事挽诗
蔡戡（宋代）

中庸天下有胡公，儒者端宜给事中。
华国高文推大手，回天谠论罄孤忠。
晨班玉筍人何在，夜赐金莲事已空。
惆怅故园招隐地，唯余猿鹤怨西风。
止戈堂
张元干（宋代）

谯门直北望燕山，乙巳年来例破残。
可但中原仍祸结，谁令东粤独偷安。
西师有请君侯力，南愿无忧圣虑宽。
恶少至今犹胆落，云台须入画图看。
杂题
陆游（宋代）

茆屋三间已太奢，柴乾米白喜无涯。
非贤敢窃优贤禄，愿折蓴丝与蕨芽。
和杨元明雪中见赠
吴芾（宋代）

为别多年不记旬，雪中闻到喜难陈。
尚稽良会心如渴，频展新诗手欲皴。
和寡莫追歌郢客，兴来还愧泛溪人。
要须早了官中事，趁取元宵作好春。
题江湖伟观
释文珦（宋代）

左右江湖仙圣宅，龙飞凤舞帝王家。
楼台高下随山势，渤灞微茫涌日华。
渔浦风和翻柳影，官河春尽落桐花。
钱唐佳丽今无比，回首中原望眼赊。
退步 其四
释怀深（宋代）

万事无如退步休，百年浮幻水中沤。赵州不为争糊饼，要得时人劣处求。
补到难篇终别作八句寄吴圣与长官
郭祥正（宋代）

结客元和六载春，探深碧落迹如新。寸量秋色三千丈，名写岚光十四人。

文格迥欺韩愈老，字书尤逼小王真。近来好事谁能及，我续遗音君可嗔。
送南大司成张玉阳加太常领北雍 其二
王弘诲（明代）

清朝师席重成均，圣主临雍召讲臣。三老鸠筇分御席，诸生虎幄侍文茵。

经纶遇主陈车马，冠带圜桥领搢绅。问讯旧游函丈地，向来糠秕愧先尘。
书怀
蔡戡（宋代）

扁舟东下自夷犹，胸次浑无一物留。
世味横陈如嚼蜡，人生变灭似浮沤。
休休且毕山林愿，去去空怀畎亩忧。
自念秋毫皆帝力，衔环结草若为酬。
浃口晓发二绝句 其二
姚燮（清代）

闷不成眠起倚篷，大圜彻底烂霞红。射龙劲臂吾无恙，要向东皇借玉弓。
云墟山房纳凉同胡葑塘作
黄鹤（清代）

云生水面晴疑雨，风落松梢夏亦寒。一片蝉声无觅处，教君数尽碧琅玕。
宴清都 灯下读宋词感赋，同紫纶作
顾衡文（清代）

旧曲闲寻遍。西风紧、箫声云外吹断。分笺刻烛，听歌点屧，故情都减。

依稀杜曲花深，但提起、青衫泪满。忍还问，旧日铜街，玉笙指冷重按。

今宵月黑灯红，故人相对，愁绪难剪。霓裳歇拍，伊凉换谱，玉京愁怨。

知他幻影诗魔，总付与，红炉雪片。笑栖栖，头白词人，碧霄梦远。